PMIndiaData/PMIndiaSum huggingface dataset:
மாநிலம் / யூனியன் பிரதேசங்களில் உள்ள வறுமைக்கோட்டிற்கு கீழ் மற்றும் வறுமைக்கோட்டிற்கு மேல் உள்ள குடும்பங்களுக்கு அக்டோபர் 2015 முதல் மார்ச் 2016 வரை கூடுதல் உணவு மானியங்கள் ஒதுக்கீடு

தேசிய உணவு பாதுகாப்பு சட்டம் 05.07.2013 அன்று அமலுக்கு வந்தது. இந்த சட்டத்தின்படி நாட்டின் மூன்றில் இரண்டு பங்கு மக்கள் தொகைக்கு உணவு தானியங்கள் அதிக பட்ச மானிய விலையில் வழங்கப்பட வேண்டும். கோதுமை கிலோ ரூ.2க்கும், அரிசி கிலோ ரூ.3க்கும் வழங்கப்படும். 2011இல் எடுக்கப்பட்ட மக்கள் தொகை கணக்கீட்டின்படி இந்தச் சட்டம் அமல்படுத்தப் படுகிறது. செப்டம்பர் 2015க்குள் அனைத்து மாநிலங்கள் / யூனியன் பிரதேசங்களிலும் இச்சட்டம் நடைமுறைப்படுத்தப்படும் என்று எதிர்பார்க்கப் படுகிறது. பொது விநியோக முறை மூலம் பயனாளிகள் அதிகபட்ச மானிய விலையில் கோதுமையும், அரிசியும் வழங்கப்படும் என்றும் எதிர்பார்க்கப்படுகிறது. இதற்கேற்ப தேசிய உணவு பாதுகாப்புச் சட்டத்தை நடைமுறைப்படுத்தாத மாநிலங்களுக்கும் யூனியன் பிரதேசங்களுக்கும் செப்டம்பர் 2015 வரை மட்டுமே கூடுதல் ஒதுக்கீடு வழங்கப்படுகிறது. 20 மாநிலங்கள் / யூனியன் பிரதேசங்கள் தேசிய உணவு பாதுகாப்பு சட்டத்தை அமல்படுத்தி வருகிறது. மீதமுள்ள மாநிலங்கள் டி.டி.பி.எஸ். முறையை பின்பற்றி வருகிறது. இந்த மாநிலங்கள் அடுத்த சில மாதங்களில் இந்தச் சட்டத்தை அமலாக்குவதற்கான நடவடிக்கைகளை எடுத்து வருகிறது. அதனால் இச்சட்டத்தை இன்னும் அமல்படுத்தாத மாநிலங்கள் / யூனியன் பிரதேசங்களுக்கு அக்டோபர் 2015 முதல் மார்ச் 2016 வரை அல்லது சட்ட அமலாக்கம் வரை வறுமைக்கோட்டிற்கு கீழ் உள்ள குடும்பங்களுக்கும் வறுமைக்கோட்டிற்கு மேல் உள்ள குடும்பங்களுக்னகும் மாதத்திற்கு வழங்கப்படும் கூடுதல் ஒதுக்கீட்டை வழங்க அரசு முடிவு செய்துள்ளது. மாநிலங்களும், யூனியன் பிரதேசங்களும் பழைய டி.டி.பி.எஸ். முறையை விட்டு விரைவாக தேசிய உணவு பாதுகாப்பு சட்டத்தை அமல்படுத்தும் என்று எதிர்பார்க்கப்படுகிறது.
அக்டோபர் 12-ம் தேதி நடைபெறவுள்ள தேசிய மனித உரிமைகள் ஆணையத்தின் 28-வது நிறுவன தின நிகழ்ச்சியில் பிரதமர் பங்கேற்க உள்ளார்

அக்டோபர் 12-ம் தேதி நடைபெறவுள்ள தேசிய மனித உரிமைகள் ஆணையத்தின் 28-வது நிறுவன தின நிகழ்ச்சியில் பிரதமர் திரு நரேந்திர மோடி பங்கேற்க உள்ளார். காணொலி காட்சி வாயிலாகக் காலை 11 மணிக்கு நடைபெறும் இந்த நிகழ்ச்சியில் பங்கேற்கும் பிரதமர் சிறப்புரையாற்றுவார். மத்திய உள்துறை அமைச்சர் திரு அமித் ஷா, தேசிய மனித உரிமைகள் ஆணையத்தலைவர் திரு அருண் குமார் மிஸ்ரா உள்ளிட்டோர் பங்கேற்பார்கள். தேசிய மனித உரிமைகள் ஆணையம் பற்றி: மனித உரிமைகளை மேம்படுத்தவும், பாதுகாக்கவும், மனித உரிமைகள் பாதுகாப்புச் சட்டம் 1993-ன் கீழ் அதே ஆண்டு அக்டோபர் 12-ம் தேதி தேசிய மனித உரிமைகள் ஆணையம் அமைக்கப்பட்டது. மனித உரிமைகள் எந்த வகையில் மீறப்பட்டாலும் அதனைக் குற்றமாக எடுத்துக் கொள்ளும் இந்த ஆணையம், அது குறித்து விசாரணை நடத்துகிறது. மனித உரிமைகள் மீறப்பட்ட விஷயங்களில் பாதிக்கப்பட்டவர்களுக்கு இழப்பீடு வழங்குவதற்கும் இதர நிவாரணம் மற்றும் தவறிழைத்த அரசு ஊழியர்களுக்கு எதிராக சட்டப்பூர்வ நடவடிக்கைகள் எடுப்பதற்கும் அரசு அதிகாரிகளுக்கு பரிந்துரை செய்கிறது.
“சத்யபாமாசாட்” செயற்கைக்கோளை உருவாக்கிய மாணவர்கள் குழு பிரதமருடன் சந்திப்பு

சமீபத்தில் விண்ணில் செலுத்தப்பட்ட “சத்யபாமாசாட்” செயற்கைக்கோளை உருவாக்கிய மாணவர்கள் குழுவினர் பிரதமர் திரு நரேந்திர மோடியை இன்று புது தில்லியில் சந்தித்தனர். சத்யபாமா துணை வேந்தர் டாக்டர் பி. ஷீலா ராணியும் உடன் இருந்தார். பசுமைக்குடில் வாயுக்கள் குறித்த தரவுகளை சேகரிக்கும் இந்த செயற்கைக்கோளை உருவாக்கிய குழுவின் முயற்சியை பிரதமர் பாராட்டினார். இந்திய விண்வெளி ஆராய்ச்சிக் கழகம் ஜூன் 22, 2016 அன்று பி.எஸ்.எல்.வி -சி34 செலுத்தும் வாகனம் வெற்றிகரமாக விண்ணில் செலுத்திய 20 செயற்கைக்கோள்களில் “சத்யபாமாசாட்” செயற்கைக்கோளும் ஒன்று.
இந்தோனேஷியாவின் மத்திய சுலாவேசி பகுதியில் சுனாமி மற்றும் நிலநடுக்கம் காரணமாக ஏற்பட்ட உயிரிழப்புக்கு பிரதமர் இரங்கல்

இந்தோனேஷியாவின் மத்திய சுலாவேசி பகுதியில் சுனாமி மற்றும் நிலநடுக்கம் காரணமாக ஏற்பட்ட உயிரிழப்புக்கு பிரதமர் திரு. நரேநத்திர மோடி இரங்கல் தெரிவித்துள்ளார். “ இந்தோனேஷியாவின் மத்திய சுலாவேசி பகுதியில் சுனாமி மற்றும் நிலநடுக்கம் காரணமாக ஏற்பட்ட உயிர்சேதம் மற்றம் பேரழிவு குறித்து ஆழ்ந்த வருத்தமடைந்தேன். எனது ஆழந்த இரங்கலைத் தெரிவித்துக்கொள்கிறேன். கடல்சார் வாணிபம் மற்றும் போக்குவரத்தில் இந்தியாவின் அண்டை நாட்டில் ஏற்பட்டுள்ள இந்த துயரம் சூழ்ந்த சந்தர்ப்பத்தில் இந்தியா பக்கபலமாக நிற்கும் “ என்று பிரதமர் தமது செய்தியில் குறிப்பிட்டுள்ளார்.
டாவோஸ் புறப்படுவதற்கு முன்பு பிரதமர் வெளியிட்ட அறிக்கை

டாவோஸ் நகருக்குப் புறப்படுவதற்கு முன்பு பிரதமர் திரு. நரேந்திர மோடி வெளியிட்ட அறிக்கை : “டாவோஸில் நடைபெறும் உலக பொருளாதார அமைப்பின் மாநாட்டில் முதல்முறையாக பங்கேற்க, இந்தியாவின் நல்ல நண்பரும், உலப் பொருளாதார அமைப்பின் நிறுவனருமான பேராசிரியர் கிளாவ்ஸ் ஸ்ச்வாப் அழைப்பின் பேரில் நான் செல்கிறேன். “மாறுபட்ட கருத்துகள் கொண்ட உலகில் பகிர்ந்து கொள்ளக் கூடிய எதிர்காலத்தை உருவாக்குவது” என்பது இந்த அமைப்பின் அடிப்படை ஆய்வுப் பொருளாக உள்ளது. இது சிந்தனைக்கு உரியதாகவும், பொருத்தமானதாகவும் உள்ளது. தற்போதைய சர்வதேச நடைமுறைகளில் தற்போதுள்ள மற்றும் புதிதாக உருவாகும் சவால்களும், உலகளாவிய நிர்வாக கட்டமைப்பும், உலகெங்கும் உள்ள தலைவர்கள், அரசுகள், கொள்கை வகுப்பாளர்கள், கார்ப்பரேட்கள் மற்றும் மக்கள் சமுதாயங்களின் தீவிர கவனத்துக்கு உரியவையாக உள்ளன. சமீப கால ஆண்டுகளில், வெளி உலக நாடுகளுடன் அரசியல், பொருளாதாரம், மக்களுக்கு இடையிலான தொடர்பு, பாதுகாப்பு மற்றும் இதர துறைகளில் இந்தியாவின் பங்கேற்பு, உண்மையான மற்றும் செயல்திறன் மிக்க பன்முகத்தன்மை கொண்டதாக உருவாகியுள்ளது. சர்வதேச சமுதாயத்துடன் எதிர்காலத்தில் இந்தியாவின் பங்கேற்புக்காக எனது தொலைநோக்கு சிந்தனையை டாவோஸ் நிகழ்ச்சியில் பகிர்ந்து கொள்ளவிருக்கிறேன். உலக பொருளாதார அமைப்பின் நிகழ்வுகளுக்குஅப்பாற்பட்டு, ஸ்விஸ் சம்மேளனத்தின் தலைவர் மேதகு திருவாளர் அலெய்ன் பெர்செட் மற்றும் ஸ்வீடன் பிரதமர் மேதகு திருவாளர் ஸ்டீபன் லோப்வென் ஆகியோருடன் தனித்தனியாக இருதரப்பு கூட்டங்களிலும் பங்கேற்கிறேன். இந்த இருதரப்புக் கூட்டங்கள் பலன் தரக் கூடியதாகவும், இந்த நாடுகளுடன் நமது உறவுகளை மேம்படுத்தக் கூடியதாகவும், பொருளாதார பங்கேற்புகளை பலப்படுத்தக் கூடியதாகவும் இருக்கும் என்று நான் நம்புகிறேன்.”
நாராயண்பாய் பண்டாரி மறைவு – பிரதமர் இரங்கல்

பிரபல முனைவர் திரு. நாராயண்பாய் பண்டாரி மறைவிற்கு பிரதமர் திரு. நரேந்திர மோடி இரங்கல் தெரிவித்துள்ளார். அகமதாபாத்தைச் சேர்ந்த பிரபல முனைவர் திரு. நாராயண்பாய் பண்டாரி மறைவு எனக்கு மிகுந்த வருத்தத்தை அளிக்கிறது. நான் அவருடன் மிக நெருக்கமாக பழகி உள்ளேன். அவருடைய கடைசி நிமிடங்கள் வரை, அவர் தன்னுடைய மாணவர்களுடன் இணைந்தே இருந்தார். அவருடைய உயர்வான எண்ணங்களும் தன்மையும் என்றென்றும் நினைவில் கொள்ளப்படும், என்று பிரதமர் தனது இரங்கல் செய்தியில் தெரிவித்துள்ளார்.
தில்லி கரோல்பாக்கில் ஏற்பட்ட தீ விபத்தில் உயிரிழந்தவர்களுக்கு பிரதமர் இரங்கல்

தில்லி கரோல்பாக்கில் இன்று ஏற்பட்ட தீ விபத்தில் உயிரிழந்தவர்களுக்கு பிரதமர் திரு. நரேந்திர மோடி இரங்கல் தெரிவித்துள்ளார். “தில்லி கரோல் பாக் தீ விபத்தினால் ஏற்பட்ட உயிரிழப்பு எனக்கு ஆழ்ந்த சோகத்தை ஏற்படுத்தியது. உயிரிழந்தவர்களின் குடும்பத்துக்கு எனது இரங்கலைத் தெரிவித்துக் கொள்கிறேன். காயமடைந்தவர்கள் விரைவில் குணமடையட்டும்” என்று பிரதமர் கூறியுள்ளார்.
இந்தியாவுக்கும் செர்பியாவுக்கும் இடையில் புதிய விமான சேவைகளுக்கான ஒப்பந்தம் கையெழுத்திடுவதற்கு மத்திய அமைச்சரவை ஒப்புதல்

இந்தியாவுக்கும் செர்பியாவுக்கும் இடையில் 2003 ஜனவரி 31 ஆம் தேதி கையெழுத்திடப்பட்ட தற்போதுள்ள விமான சேவைகள் ஒப்பந்தத்தை (ASA) மேம்படுத்துவதற்கு, பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டம் ஒப்புதல் அளித்தது. அண்மைக் காலத்திய சர்வதேச சிவில் விமானசேவை அமைப்பின் (ICAO) வரையறைக்கு உட்பட்டதாக இந்த மேம்படுத்தல் ஏற்பாடு இருக்கும். சிவில் விமானப் போக்குவரத்துத் துறையில் அண்மைக்காலத்தில் ஏற்பட்ட வளர்ச்சிகளையும், இரு நாடுகளுக்கும் இடையில் விமானத் தொடர்பை மேம்படுத்தும் நோக்கத்தையும் கருத்தில் கொண்டு இது உருவாக்கப்பட்டுள்ளது. 2. புதிய விமான சேவைகள் ஒப்பந்தத்தின் முக்கியமான அம்சங்கள் பின்வருமாறு : (i) தேசிய சிவில் விமானப் போக்குவரத்துக் கொள்கையின்படி திறந்த வான்வெளிப் பகுதி செர்பியாவுடன் முறைப்படுத்தப் பட்டுள்ளது. இப்போது இந்திய விமானங்கள் இந்தியாவில் இருந்து செர்பியாவில் எந்த இடத்துக்கும் செல்லலாம். அதேசமயத்தில் செர்பிய விமானங்கள் இந்தியாவில் 4 மெட்ரோ நகரங்களுக்கு – புதுடெல்லி, மும்பை மற்றும் பின்னர் குறிப்பிடப்படும் 2 நகரங்கள் – நேரடி சேவை அளிக்கலாம். இதைத் தவிர, வழித்தட மாறுதல்கள் மூலம் எந்த இடைப்பட்ட மற்றும் சேருமிடத்தைத் தாண்டிய இடத்துக்கும், நிர்ணயிக்கப்பட்ட விமானங்கள் இரண்டு தரப்பிலும் செல்ல முடியும். (ii) நிர்ணயிக்கப்பட்ட விமானங்கள் உள்நாட்டு விதிகளின்படி செயல்பட தகுதி பெற்றவையாகவும், வழித்தட அட்டவணையில் குறிப்பிட்டுள்ளதைவிட மறுதரப்பாரின் எல்லையில் ஏதாவது நான்கு (4) கூடுதல் முனையங்களுக்கும் செல்வதற்கு முடியும். அந்த 4 முனையங்கள் எந்த நேரத்திலும் குறிப்பிடப்படலாம். (iii) ஒவ்வொரு தரப்பிலும் நிர்ணயிக்கப்பட்ட விமானம், அதே தரப்பு, மற்ற தரப்பு மற்றும் மூன்றாவது நாட்டின் நிர்ணயிக்கப்பட்ட விமான நிறுவனங்களுடன் கூட்டுறவு மார்க்கெட்டிங் ஏற்பாடுகள் செய்து கொள்ளலாம். (iv) அது நேரடி தொடர்பை அளிப்பது மட்டுமின்றி, 3வது நாட்டு விமானங்களின் மூலமாகவும் தொடர்பை அளிக்கும். அது இந்திய விமானங்களுக்கும் லாபகரமானதாகவும் இருக்கும். (v) இரு நாடுகளும் ஒன்று அல்லது அதிக வான்வழிகளை நிர்ணயிக்க உரிமை உண்டு. முந்தைய ஏற்பாட்டின்படி ஒவ்வொரு தரப்பிலும் அதிகபட்சம் இரண்டு வான்வழிகள் மட்டுமே நிர்ணயம் செய்யப்படும். இந்தியாவுக்கும் செர்பியாவுக்கும் இடையிலான புதிய மேம்படுத்தப்பட்ட மற்றும் தாராளமயமாக்கப்பட்ட விமான சேவைகள் ஒப்பந்தம் இரு நாடுகளுக்கு இடையில் அதிக வர்த்தகம், முதலீடு, சுற்றுலா மற்றும் கலாச்சார பரிமாற்றங்களை அதிகப்படுத்தும் வாய்ப்புகளைக் கொண்டது. சிவில் விமானப் போக்குவரத்துத் துறையின் வளர்ச்சிக்கு ஏற்ப இது அமையும். இது மேம்படுத்தப்பட்ட மற்றும் தடையற்ற தொடர்புக்கான சூழலை அளிக்கும். இரு நாடுகளின் விமான நிறுவனங்களுக்கும் பாதுகாப்பு மற்றும் உத்தரவாதத்தை உறுதி செய்வதன் மூலம் வணிக வாய்ப்புகளை அதிகரிக்கும். இப்போது இரு நாடுகளுக்கு இடையில் எந்த இணைப்புநிலையும் இல்லை. மாற்றியமைக்கப்படும் ஒப்பந்தம் இரு நாடுகளுக்கும் இடையில் இணைப்பு நிலையை உருவாக்க வழி ஏற்படுத்தும்.
மனதின் குரல் நிகழ்ச்சியில் இடம் பெற்ற பெண்களின் ஆற்றலைக் கொண்டாடும் அம்சங்களை பிரதமர் பகிர்ந்துள்ளார்

சர்வதேச மகளிர் தினமான இன்று பிரதமர் திரு நரேந்திர மோடி, மனதின் குரல் நிகழ்ச்சியில் இடம் பெற்ற பெண்களை அதிகாரமயப்படுத்தும் பல்வேறு அம்சங்களை எடுத்துக்காட்டி பகிர்ந்துள்ளார். அடிமட்ட அளவில் மாற்றங்களை கொண்டு வந்து உந்து சக்தியாக திகழ்ந்த பெண்களின் வாழ்க்கைப் பயணத்தை அவர் எடுத்துக்காட்டியுள்ளார். பிரதமர் டுவிட்டர் பதிவில் கூறியிருப்பதாவது : “மனதின் குரல் அத்தியாயங்களின் போது மகளிர் அதிகாரமயமாக்கலின் பல்வேறு அம்சங்களை நாம் எடுத்துக்காட்டியுள்ளோம். அடிமட்ட அளவில் மாற்றங்களை கொண்டு வந்து உந்து சக்தியாக திகழ்ந்த பெண்களின் வாழ்க்கைப் பயணங்கள் விளக்கப்பட்டுள்ளன. மனதின் குரல் நிகழ்ச்சி எவ்வாறு நமது பெண்களின் ஆற்றலைக் கொண்டாடியுள்ளது என்பதைக் காட்டும் சிறப்பு அம்சங்களைக் கொண்ட வீடியோ pic.twitter.com/wlo6kHC234
ஜோஷிமத் விவகாரம் குறித்து பிரதமர் அலுவலகத்தில் உயர்மட்டக் கூட்டம்

பிரதமரின் முதன்மை செயலாளர் டாக்டர் பி.கே. மிஸ்ரா இன்று பிற்பகல் பிரதமர் அலுவலகத்தில் அமைச்சரவை செயலாளர் மற்றும் அரசின் மூத்த அதிகாரிகள் மற்றும் தேசிய பேரிடர் மேலாண்மை ஆணையத்தின் உறுப்பினர்களுடன் உயர்மட்ட ஆய்வுக் கூட்டம் நடத்தவுள்ளார்.. ஜோஷிமத் விவகாரம் குறித்த இந்தக் கூட்டத்தில், அம்மாவட்டத்தைச் சேர்ந்த அதிகாரிகளும் காணொலி காட்சி மூலம் பங்கேற்கவுள்ளனர். உத்தரகாண்ட் மாநிலத்தின் மூத்த அதிகாரிகளும் காணொலி காட்சி மூலம் இக்கூட்டத்தில் கலந்து கொள்கின்றனர்.
லக்னோவில் உத்தரப் பிரதேச முதலீட்டாளர்கள் உச்சிமாநாடு 3.0-ன் அடிக்கல் நாட்டு விழாவில் பிரதமரின் உரை

உத்திரப் பிரதேசத்தின் புகழ்பெற்ற முதலமைச்சர் திரு யோகி ஆதித்யநாத் அவர்களே, எனது மூத்த நண்பர் திரு ராஜ்நாத் சிங் அவர்களே, மத்திய அமைச்சரவையின் எனது சகாக்களே, உத்திரப் பிரதேச துணை முதல்வர் அவர்களே, மாநில அமைச்சர்களே, சட்டமன்ற, சட்ட மேலவை சபாநாயகர்களே, தொழில்துறையைச் சேர்ந்த நண்பர்களே, இதர பிரமுகர்களே! காசியின் நாடாளுமன்ற உறுப்பினராக முதலீட்டாளர்கள் அனைவரையும் உத்தரப் பிரதேசத்திற்கு வரவேற்கிறேன். உங்களது கனவுகள் மற்றும் உறுதிப்பாடுகளுக்கு புதிய உயரத்தை வழங்கும் திறனை உத்தரப் பிரதேசத்தின் இளைஞர்கள் பெற்றுள்ளனர். புராதன செல்வாக்கை தக்க வைத்துக்கொண்டு, காசியைப் போன்ற ஒரு நகரத்தை புதிய தோற்றத்தில் அழகுபடுத்த முடியும் என்பது உத்தரப் பிரதேசத்தின் திறமைக்கான ஓர் மிகச் சிறந்த உதாரணம். நண்பர்களே, உத்தரப் பிரதேசத்தில் சுமார் ரூ.80,000 கோடி மதிப்பிலான முதலீடுகள் தொடர்பான ஒப்பந்தங்கள் இன்று கையெழுத்தாகியுள்ளன. இதன்மூலம் இந்த மாநிலத்தில் ஆயிரக்கணக்கான புதிய வேலைவாய்ப்புகள் உருவாக்கப்படும். இன்றைய சர்வதேச சூழல்களும் நமக்கு பெரும் வாய்ப்புகளை வழங்கியுள்ளன. இன்று நம்பகத்தன்மைவாய்ந்த கூட்டாளி ஒருவரை உலகம் தேடிக்கொண்டிருக்கிறது, நமது ஜனநாயக இந்தியாவிற்கு மட்டுமே அந்தத் திறன் உள்ளது. இந்தியாவின் திறனை தற்போது உலக நாடுகள் கண்டு வருவதோடு, இந்தியாவின் செயல்திறனையும் பாராட்டுகின்றன. நண்பர்களே, ஒரு நாடாக, நமது பகிரப்பட்ட முயற்சிகளை பன்மடங்காக பெருக்குவதற்கான தருணம், இது. இந்தியாவில் ஒரு வலுவான உற்பத்தி சூழலியல், வலுவான மற்றும் பன்முகப்படுத்தப்பட்ட மதிப்பு மற்றும் விநியோக சங்கிலியை உருவாக்க அனைவரின் பங்களிப்பும் அவசியம். அரசு தனது பங்காக தொடர்ந்து கொள்கைகளை வகுப்பதோடு, பழைய கொள்கைகளை மேம்படுத்தி வருகிறது. நமது இரட்டை எஞ்சின் அரசு, விரைவான வளர்ச்சிக்காக, உள்கட்டமைப்பு, முதலீடு மற்றும் உற்பத்தி ஆகியவற்றில் ஒரே சமயத்தில் பணியாற்றி வருகிறது. அந்த வகையில், இந்த ஆண்டு நிதிநிலை அறிக்கையில் மூலதன செலவினங்களுக்காக ரூ. 7.50 லட்சம் கோடி ஒடுக்கப்பட்டுள்ளது. உற்பத்தியை ஊக்குவிப்பதற்காக, உற்பத்தியுடன் கூடிய ஊக்குவிப்புத் திட்டங்களை நாங்கள் அறிவித்துள்ளோம். உற்பத்தி மற்றும் போக்குவரத்து போன்ற பாரம்பரிய வர்த்தகங்களின் தேவைகளைப் பூர்த்தி செய்வதற்காக உள்கட்டமைப்பை நவீனப்படுத்துகிறோம். கடந்த ஆண்டுகளில் இந்தியா எந்த வேகத்தில் செயலாற்றியுள்ளது என்பதற்கு டிஜிட்டல் புரட்சி ஓர் எடுத்துக்காட்டு. கடந்த எட்டு ஆண்டுகளில் டிஜிட்டல் புரட்சிக்கான எங்களது வலுவான அடித்தளத்தால் இன்று ஏராளமான துறைகளில் பல்வேறு வாய்ப்புகள் உருவாக்கப்பட்டுள்ளன. உத்தரப் பிரதேசம் மற்றும் தற்சார்பு இந்தியாவின் வளர்ச்சிக்காக அனைத்து துறைகளிலும் சீர்திருத்தங்களை நாங்கள் தொடர்ந்து மேற்கொள்வோம் என்று நான் உறுதி அளிக்கிறேன். இந்த முதலீடுகள் அனைவருக்கும் பயனளிக்கட்டும்! உங்கள் அனைவருக்கும் எனது வாழ்த்துகள்! நன்றி! பொறுப்புதுறப்பு: இது பிரதமர் உரையின் தோராயமான மொழிபெயர்ப்பாகும்.பிரதமர் தமது உரையை இந்தியில் வழங்கியிருந்தார்.
குரு பூர்ணிமா அன்று நாட்டு மக்களுக்கு பிரதமர் வாழ்த்து

குரு பூர்ணிமாவை முன்னிட்டு நாட்டு மக்களுக்கு பிரதமர் திரு நரேந்திர மோடி வாழ்த்து தெரிவித்துள்ளார். அவர் வெளியிட்டுள்ள ட்விட்டர் செய்தியில் கூறியதாவது: “குரு பூர்ணிமா வாழ்த்துகள். நமக்கு ஊக்கமளித்து, நம்மை வழிநடத்தி, வாழ்க்கை பற்றி நமக்கு கற்றுத் தந்த போற்றத்தக்க குருக்கள் அனைவருக்கும் நன்றி தெரிவிக்கும் நாள், இது. நமது சமூகம், கற்றலுக்கும், ஞானத்திற்கும் அதிக முக்கியத்துவம் அளிக்கிறது. நமது குருக்களின் ஆசிகள் இந்தியாவை புதிய உச்சத்திற்குக் கொண்டு செல்லட்டும்.”
கோரக்பூரில் புதியதாக  அகில இந்திய மருத்துவ அறிவியல் கழகத்தை துவக்க மத்திய அமைச்சரவை ஒப்புதல் அளித்துள்ளது.

பிரதமர் நரேந்திர மோடி தலைமையின் கீழ் கூடிய மத்திய அமைச்சரவை, புதிதாக அகில இந்திய மருத்துவ அறிவியல் கழகத்தை (AIIMS) உத்தரபிரதேச மாநிலம் கோரக்பூரில், பிரதான் மந்திரி ஸ்வஸ்த்யா சுரக்க்ஷா யோஜனா (PMSSY) திட்டத்தின் கீழ் நிறுவ ஒப்புதல் அளித்துள்ளது. கோரக்பூரில் இந்த புதிய கல்லூரியை நிறுவ ஆகும் செலவு 1011 கோடி ரூபாய். இதில் தொடர் செலவுகளான சம்பளம், இயக்கம், பராமரிப்பு செலவுகள் அடக்கமில்லை. இதற்காக ஆகும் செலவுகளை கல்லூரி நிர்வாகம், சுகாதார மற்றும் குடும்ப நல அமைச்சகத்தின் PMSSY பிரிவின் திட்ட செலவின ஒதுக்கீட்டின் கீழ் வழங்கப்படும் உதவி நன்கொடை மூலம் மேற்கொள்ளப்படும். மேலும் இந்தக் கல்வி நிலையத்தில் 750 படுக்கைகள், அவசரசிகிச்சைப் பிரிவு ஆயுர்வேத படுக்கைகள், தீவிர சிகிச்சைப் பிரிவு ஆகிய வசதிகளுடன் கூடிய மருத்துவமனையும் இயங்கும். இத்துடன் நிர்வாகத்திற்கென பிரத்யேக கட்டிடம், ஆயுர்வேத மருத்துவத்திற்கு தனிப் பிரிவு, அரங்கு, இரவு தங்கும் விடுதி, வீட்டு வசதி போன்ற சிறப்பம்சங்களும் உண்டு. கட்டப்பட இருக்கும் புதிய மருத்துவ கல்வி நிலையம் பொதுமக்களுக்கு சிறப்புத்துவம் வாய்ந்த சிகிச்சையைப் பெற வாய்ப்பு அளிப்பதோடு, தேசிய சுகாதார குறிக்கோளின் கீழ் நிர்மாணிக்கப்படும் ஆரம்ப மற்றும் உயர்நிலை சுகாதார நிலையங்களில் பணிபுரியக்கூடிய வகையில் நிறைய மருத்துவர்களையும், இன்னபிற மருத்துவ பணியாளர்களையும் உருவாக்கும். அந்தப் பகுதியில் அதிகமாக தென்படக்கூடிய நோய்கள் மீது ஆராய்ச்சிகள் நடத்தப்பட்டு தீர்வு காணப்படும். கிழக்கு உத்திரபிரதேசத்தை சேர்ந்த கோராக்பூர், அசம்கார், பஸ்தி, தேவிபடான் உள்ளிட்ட 14 மாவட்டங்கள், மேற்கு-சம்பரன், கிழக்கு-சம்பரன், சரண், சிவன், கோபால்கஞ்ச் உள்ளிட்ட மேற்கு பீகாரின் ஐந்து மாவட்டங்கள் என இப்பகுதிகளைச் சேர்ந்த ஒட்டுமொத்த மக்களும் இந்த புதிய அகில இந்திய மருத்துவ அறிவியல் கழகத்தால் பயனடைவார்கள். பின்னணி PMSSY திட்டத்தின் கீழ் புதிய எய்ம்ஸ் மருத்துவமனையை திறப்பதன் மைய நோக்கம் அந்த பகுதிகளில் தேவையான அளவிற்கு உயர்நிலை மருத்துவ வசதிகளை அளித்திடவும், பின்தங்கிய மாநிலங்களில் சிறப்பான மருத்துவ படிப்பை வழங்குவதற்கும் ஆகும். இந்த திட்டத்தின் கீழ் எய்ம்ஸ் மருத்துவமனை புவனேஷ்வர், போபால், ராய்ப்பூர், ஜோத்பூர், ரிஷிகேஷ் மற்றும் பாட்னா ஆகிய ஊர்களில் நிறுவப்பட்டுள்ளது. ரேபரேலி பகுதியில் கட்டுமானப்பணிகள் நடக்கின்றன. மேலும் நாக்பூர் (மஹாராஷ்ட்ரா), கல்யாணி (மேற்குவங்கம்) மற்றும் குண்டூரில் உள்ள மங்களகிரி (சீமாந்திரா) ஆகிய ஊர்களில் புதிதாக கட்டுவதற்கு 2015ஆம் ஆண்டில் உத்தரவு பிறப்பிக்கப்பட்டுள்ளது.
பிரதமரின் மக்கள் ஆரோக்கியத் திட்டத்தை சிறப்பான முறையில் செயல்படுத்துவதற்காக தேசிய சுகாதார முகமை அமைப்பை தேசிய சுகாதார ஆணையம் என மாற்றியமைக்க மத்திய அமைச்சரவை ஒப்புதல்

பிரதமர் திரு.நரேந்திர மோடி தலைமையில் மத்திய அமைச்சரவைக் கூட்டம் நடைபெற்றது. இதில், பிரதமரின் மக்கள் ஆரோக்கியத் திட்டத்தை (Pradhan Mantri – Jan Arogya Yojana) சிறப்பான முறையில் செயல்படுத்துவதற்காக ஏற்கனவே உள்ள தேசிய சுகாதார முகமையை “தேசிய சுகாதார ஆணையமாக” மாற்றியமைக்க ஒப்புதல் அளிக்கப்பட்டது. இந்த ஒப்புதலின் மூலம், ஏற்கனவே உள்ள “தேசிய சுகாதார முகமை” கலைக்கப்பட்டு, அதற்குப் பதிலாக தேசிய சுகாதார ஆணையம் அமைக்கப்படுகிறது. இதன் அலுவலகம், சுகாதாரம் மற்றும் குடும்பநல அமைச்சகத்துடன் இணைக்கப்படும். முடிவுகளை எடுப்பதற்காக ஏற்கனவே நடைமுறையில் உள்ள பல்லடுக்கு கட்டமைப்புக்கு மாற்றாக, மத்திய சுகாதாரம் மற்றும் குடும்பநலத் துறை அமைச்சர் தலைமையிலான ஆட்சிமன்ற வாரியம் அமைக்கப்படும். இது, இந்தத் திட்டத்தை எந்தவொரு தடங்கலும் இன்றி செயல்படுத்தும் வகையில், முடிவுகளை விரைந்து மேற்கொள்ள வழிவகை செய்யும். அரசு, துறை வல்லுநர்கள் உள்ளிட்டோரின் பிரதிநிதிகள் சேர்க்கப்பட்டு, ஆட்சிமன்ற வாரியம் விரிவான அளவில் இருக்கும். அதோடு, ஆட்சிமன்ற வாரியத்தில் மாநிலங்களும் சுழற்சி அடிப்படையில் பிரதிநிதிகளாக சேர்க்கப்படும். புதிய தேசிய சுகாதார ஆணையத்துக்கு புதிதாக நிதிஒதுக்கீடு செய்யப்படவில்லை. தேசிய சுகாதார முகமைக்கு, தகவல் தொழில்நுட்பம், மனிதவளம், கட்டமைப்பு, செயல்பாட்டு செலவு உள்ளிட்டவற்றுக்காக மத்திய அமைச்சரவை ஏற்கனவே ஒப்புதல் அளிக்கப்பட்ட நிதியையே, தற்போது திட்டமிடப்பட்டுள்ள தேசிய சுகாதார ஆணையம் பயன்படுத்திக் கொள்ளும். திறமையான, வலுவான மற்றும் வெளிப்படையான முறையில் முடிவுகளை எடுப்பதன் மூலம், பிரதமரின் மக்கள் ஆரோக்கியத் திட்டத்தை செயல்படுத்த முழு நம்பகத்தன்மை, அதிகாரம் மற்றும் சட்டப்பூர்வ உரிமையை தேசிய சுகாதார ஆணையம் பெற்றிருக்கும்.
ஷாம்ஜி கிருஷ்ணா வர்மா பிறந்தநாளையொட்டி பிரதமர் புகழஞ்சலி செலுத்தியுள்ளார்

ஷாம்ஜி கிருஷ்ணா வர்மா பிறந்தநாளையொட்டி பிரதமர் திரு.நரேந்திர மோடி புகழஞ்சலி செலுத்தியுள்ளார். ஷாம்ஜி கிருஷ்ணா வர்மாவின் அஸ்தி 2003 ஆம் ஆண்டு சுவிட்சர்லாந்திலிருந்தும், 2015 ஆம் ஆண்டு தவற விட்ட அவரது சான்றிதழை பிரிட்டனிலிருந்தும் இந்தியாவிற்கு கொண்டு வரப்பட்டதையும் பிரதமர் நினைவு கூர்ந்துள்ளார். “மாபெரும் புரட்சிகர மற்றும் சுதந்திரப் போராட்ட வீரர் ஷாம்ஜி கிருஷ்ணா வர்மாவின் பிறந்தநாளில் அவருக்கு புகழஞ்சலிகள் அடிமைத்தனத்திலிருந்து தேசத்தை விடுவிக்க அவர் தமது வாழ்நாளை அர்ப்பணித்தார். விடுதலைப் போராட்டத்தில் அவரின் பங்களிப்பை இந்த மகத்தான தேசம் ஒருபோதும் மறவாது. ஷாம்ஜி கிருஷ்ணா வர்மா பிறந்தநாளில் அவருக்குப் புகழஞ்சலிகள். ஷாம்ஜி கிருஷ்ணா வர்மாவின் அஸ்தி 2003 ஆம் ஆண்டு சுவிட்சர்லாந்திலிருந்தும், 2015 ஆம் ஆண்டு தவற விட்ட அவரது சான்றிதழை பிரிட்டனிலிருந்தும் இந்தியாவிற்கு மீண்டும் கொண்டுவர எனக்குf; கிடைத்த வாய்ப்பை நான் நற்பேறாராகக் கருதுகிறேன். அவரது துணிவையும், உயர்ந்த பண்பையும் பற்றி இந்திய இளைஞர்கள் அறிவது முக்கியமானதாகும்” என்று தொடர்ச்சியான டுவிட்டர் பதிவுகளில் பிரதமர் கூறியுள்ளார்.
பண்டிட் தீனதயாள் உபாத்தியாயாவின் ஜெயந்தியை முன்னிட்டு பிரதமர் அவருக்கு மரியாதை செலுத்தினார்

பண்டிட் தீனதயாள் உபாத்தியாயாவின் ஜெயந்தியை முன்னிட்டு பிரதமர் திரு நரேந்திர மோடி அவருக்கு மரியாதை செலுத்தினார். பிரதமர் தனது ட்விட்டர் பதிவில், “பண்டிட் தீனதயாள் உபாத்தியாயா அவர்களின் ஜெயந்தியை முன்னிட்டு அவருக்கு மரியாதை செலுத்துகிறேன். ஏழை, எளிய மக்களுக்கு சேவை செய்ய வேண்டும் என்ற அவருடைய உறுதிப்பாடு நமக்கு உத்வேகத்தை அளிக்கிறது. அவர் ஒரு தனிச்சிறப்பு வாய்ந்த சிந்தனையாளர் மற்றும் அறிவுஜீவி”, என்று தெரிவித்திருந்தார். மேலும் விவரங்களுக்கு இந்த ஆங்கில செய்திக்குறிப்பை காணவும், https://www.pib.gov.in/PressReleasePage.aspx?PRID=1862013
பிரதமர் திரு நரேந்திர மோடி மற்றும் இலங்கை பிரதமர் இடையே தொலைபேசி உரையாடல்

பிரதமர் திரு நரேந்திர மோடி, இலங்கை நாடாளுமன்ற தேர்தலை வெற்றிகரமாக நடத்தியதற்காக, அந்நாட்டுப் பிரதமர் திரு மஹிந்தா ராஜபக்சேவுக்கு வாழ்த்துத் தெரிவித்தார். கொவிட்-19 பெருந்தொற்றால் ஏற்பட்டுள்ள தடைகளுக்கு இடையேயும், நாடாளுமன்ற தேர்தலைத் திறம்பட நடத்திய இலங்கை அரசையும், தேர்தல் அமைப்புகளையும் பிரதமர் பாராட்டினார். தேர்தல்களில் உற்சாகமாக பங்கெடுத்த இலங்கை மக்களைப் புகழ்ந்துரைத்த பிரதமர், இரண்டு நாடுகளும் கொண்டுள்ள வலுவான ஜனநாயக பண்புகளை இது பிரதிபலிப்பதாகக் குறிப்பிட்டார். இலங்கை பொதுஜன பெரமுனா (எஸ்எல்பிபி) கட்சியின் தேர்தல் வெற்றியை, வந்து கொண்டிருக்கும் தேர்தல் முடிவுகள் பறைசாற்றுவதாக கூறிய பிரதமர் திரு நரேந்திர மோடி, இதற்காக திரு மஹிந்த ராஜபச்சேவுக்கு நல்வாழ்த்துகளைத் தெரிவித்தார். தமது அன்பான மற்றும் சிறப்பான கலந்துரையாடல்களை நினைவு கூர்ந்த இரண்டு தலைவர்களும், இந்தியா – இலங்கை இடையேயான நீண்டகால மற்றும் பன்தன்மையிலான உறவுகளை வலுப்படுத்தும் தமது உறுதிப்பாட்டையும் பகிர்ந்து கொண்டனர். இருதரப்பு ஒத்துழைப்பை அனைத்து தளங்களிலும் விரைவுப்படுத்த வேண்டியதன் முக்கியத்துவத்தை இருவரும் வலியுறுத்தினர். இந்தியாவில் உள்ள புத்தமத தலமான குஷி நகரில் சர்வதேச விமான நிலையம் நிறுவப்பட்டிருப்பதை திரு ராஜபக்சேவிடம் தெரிவித்த பிரதமர், இந்த நகரம் இலங்கையிலிருந்து வரும் யாத்ரீகர்களை வரவேற்க காத்திருப்பதாகக் கூறினார். கொவிட்-19 பெருந்தொற்றால் ஏற்பட்டுள்ள சவால்களை தீரப்பதற்கு இருநாடுகளும் நெருங்கிய தொடர்பில் இருக்க வேண்டும் என்பதையும், வரும் நாட்களில் இருதரப்பு உறவுகளை புதிய உயரங்களுக்கு இட்டுச் செல்ல வேண்டும் என்பதையும் இரண்டு தலைவர்களும் ஒப்புக்கொண்டனர்.
மூன்றாண்டு காலத்திற்கான 22-வது இந்திய சட்ட ஆணையத்தை அமைப்பதற்கு மத்திய அமைச்சரவை ஒப்புதல் அளித்துள்ளது

22-வது இந்திய சட்ட ஆணையத்தை அமைப்பதற்குப் பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவை ஒப்புதல் அளித்துள்ளது. இதற்கான உத்தரவு அரசிதழில் வெளியிடப்பட்ட தேதியிலிருந்து மூன்றாண்டு காலத்திற்கு இந்த ஆணையம் செயல்படும். பயன்கள்: பல்வேறு சட்ட அம்சங்களை ஆய்வு செய்யும் இந்த தனித்துவ அமைப்பின் பரிந்துரைகள் அரசுக்குப் பயனுள்ளவையாக இருக்கும். இதன் ஆய்வு மற்றும் பரிந்துரைகள் மீது அரசு நம்பிக்கை கொண்டுள்ளது. தற்போதுள்ள சட்டங்களில் சீர்திருத்தம் செய்வது அல்லது புதிய சட்டங்களை இயற்றுவது ஆகியவை குறித்து அரசின் வரம்புகளுக்கு உட்பட்டு அல்லது தாமாக முன்வந்து சட்ட ஆணையம் ஆய்வுகளை மேற்கொள்ளலாம். நீதித்துறையில் காணப்படும் நடைமுறை தாமதங்களை நீக்குவது, வழக்குகளை விரைந்து பைசல் செய்வது, வழக்குகளுக்கு ஆகும் செலவை குறைப்பது ஆகியவற்றில் சீர்திருத்தங்களைக் கொண்டுவருவதற்கான ஆய்வுகளையும் இது மேற்கொள்ளும். இந்த ஆணையம் கீழ்க்கண்டவாறு அமைந்திருக்கும்: • ஒரு முழுநேர தலைவர் • நான்கு முழுநேர உறுப்பினர்கள் (உறுப்பினர் – செயலாளர் உட்பட) • சட்டத்துறை செயலாளர் – அலுவல் சாரா உறுப்பினராக • சட்டம் இயற்றும் துறை செயலாளர் – அலுவல் சாரா உறுப்பினராக • ஐந்துக்கும் மிகாமல் பகுதிநேர உறுப்பினர்கள்
கோவிட் -10 நோயைக் கட்டுப்படுத்துவது தொடர்பாக சார்க் நாடுகளின் தலைவர்களுடன் வீடியோ கான்பரன்ஸ் நிகழ்ச்சியில் பிரதமரின் நிறைவுரை

மேதகைமை மிக்கவர்களே, உங்கள் நேரத்தை செலவிட்டமைக்கும், சிந்தனைகளைப் பகிர்ந்து கொண்டமைக்கும் மீண்டும் ஒரு முறை நன்றி தெரிவித்துக் கொள்கிறேன். இன்றைக்கு நாம் மிகவும் ஆக்கபூர்வமான கலந்தாடல்களை நடத்தியிருக்கிறோம். இதுபோன்ற சவால்களை எதிர்கொள்ள, பொதுவான ஓர் அணுகுமுறை தேவை என்பதில் நாம் அனைவரும் ஒருமித்த கருத்து கொண்டிருக்கிறோம். கூட்டுறவு முறையில் தீர்வுகளைக் காண, நமது அனுபவங்கள், சிறந்த நடைமுறைகள், திறன்கள் ஆகியவற்றைப் பகிர்ந்து கொள்ளவும், சாத்தியமான சமயங்களில் ஆதாரவளங்களைப் பகிர்ந்து கொள்ளவும் நாம் ஒப்புக்கொண்டிருக்கிறோம். சில நாடுகள் குறிப்பிட்ட சில கோரிக்கைகளை, மருந்துகள் மற்றும் உபகரணங்கள் உள்ளிட்ட கோரிக்கைகளை முன்வைத்தன. இதுகுறித்து எனது குழுவினர் கவனமாக குறிப்புகள் எடுத்துக் கொண்டுள்ளனர். அருகில் உள்ள நாடுகளுக்கு எங்களால் முடிந்த வரையில் உதவிகள் அளிப்போம் என்று நான் உறுதியளிக்கிறேன். பங்கேற்பு நிலையிலான செயல்பாடு, கூட்டான செயல்பாடு ஆகியவற்றில் பொதுவான அணுகுமுறையை உருவாக்க எங்கள் அதிகாரிகள் நெருக்கமான தொடர்புகளைப் பராமரிக்க வேண்டும் என்று நான் கேட்டுக் கொள்கிறேன். நம் ஒவ்வொரு நாட்டிலும் முன்னோடி நிபுணர்களை அடையாளம் காண வேண்டும் என்றும், நாம் இன்று நடத்திய கலந்தாடல்களின் பின்தொடர்ச்சிகள் குறித்து இன்னும் ஒரு வாரத்தில் அவர்கள் இதேபோன்ற வீடியோ கான்பரன்ஸ் ஆலோசனை நடத்த வேண்டும் என்றும் கேட்டுக்கொள்கிறேன். மேதகைமை மிக்கவர்களே, இந்தப் போரில் நாம் ஒன்றுபட்டு செயல்பட வேண்டும், ஒன்றாகச் சேர்ந்து நாம் வெற்றி பெற வேண்டும். பக்கத்தில் உள்ள நாடுகளுக்கு இடையிலான ஒத்துழைப்பு உலகின் மற்ற பகுதிகளுக்கு ஒரு முன்னுதாரணமாக அமைய வேண்டும். நம் நாடுகளின் அனைத்து குடிமக்களுக்கும் நல்ல ஆரோக்கியம் கிடைக்கவும், நமது பிராந்தியத்தில் இந்தத் தொற்று நோயை சமாளிப்பதில் நம்முடைய ஒன்றுபட்ட முயற்சிகளுக்கு வெற்றி கிடைக்கவும் வாழ்த்து கூறி நான் நிறைவு செய்கிறேன். நன்றி. மிக்க நன்றி.